Ved Vadum Kirke blev faldne engelske soldater traditionen tro mindet - i år på en uhyggelig aktuel baggrund.

Flagene blev torsdag morgen hejst ved Vadum Kirke. På Danmarks Befrielsesdag blev de faldne engelske soldater under Anden Verdenskrig mindet med en kransenedlæggelse foran kirken. Og selv om det er en lokal begivenhed i Vadum, trak årets mindehøjtidelig tydelige tråde til krigen i Ukraine. En af deltagerne ved arrangementet, oberst Lars Hedemark fra Air Transport Wing i Aalborg, mener, at dette års kransenedlæggelse er særlig vigtig. - Det at markere de ofre, som blev givet, for at vi kan leve sikkert og frit. Det med at kæmpe mod en overmagt og mod overgreb mod selvstændige, nationale nationer, det er tydeligvis vigtigere end nogensinde før, siger Lars Hedemark med henvisning til den alvorlige situation i Ukraine. Viser respekt for sin bedstefar Cirka 35 var mødt frem til højtideligheden ved Vadum Kirke. Blandt andre Elaine Slatter, der er barnebarn af en af de faldne engelske soldater. - Jeg er kommet for at repræsentere familien og vise min respekt for min bedstefar og hans kolleger, som mistede livet her i Vadum, siger Elaine Slatter, der til daglig bor i Østrig. Selv om det efterhånden er mange år siden, at Anden Verdenskrig sluttede, mener hun, at det stadig er vigtigt at mindes krigens ofre. - Det er vores familie. Det er sejr i Europa, og det er den frihed, vi alle kan komme til at tage for givet. Dette er et øjeblik i tiden, hvor vi kan stoppe op og mindes, at vi ikke må tage friheden for givet, siger Elaine Slatter og fortsætter: - Det er vigtigt for mig personligt, og jeg er glad for, at borgerne i Vadum holder fast i traditionen. Efter kransenedlæggelsen var der mindegudstjeneste i Vadum Kirke for de fremmødte deltagere.